सचिव स्तर के अधिकारियों का किया गया फेरबदल, आलोक टंडन बनाये गये खदान सचिव
केंद्र सरकार ने शीर्ष अधिकारियों का शनिवार को व्यापक फेरबदल किया। इस फेरबदल में भारतीय प्रशासनिक सेवा (आईएएस) के वरिष्ठ अधिकारी आलोक टंडन को खदान सचिव नियुक्त किया गया।
नई दिल्ली: केंद्र सरकार ने शीर्ष अधिकारियों का शनिवार को व्यापक फेरबदल किया। इस फेरबदल में भारतीय प्रशासनिक सेवा (आईएएस) के वरिष्ठ अधिकारी आलोक टंडन को खदान सचिव नियुक्त किया गया। टंडन 1986 बैच के आईएएस अधिकारी हैं और अभी अपने कैडर राज्य उत्तर प्रदेश में सेवारत हैं। जनजातीय मामलों के सचिव दीपक खांडेकर को कार्मिक व प्रशिक्षण विभाग (डीओपीटी) का सचिव नियुक्त किया गया है। आदेश के अनुसार, जल संसाधन मंत्रालय के तहत जल संसाधन, नदी विकास एवं गंगा कायाकल्प विभाग के सचिव उपेंद्र प्रसाद सिंह अब कपड़ा मंत्रालय के सचिव होंगे। इसी तरह भारतीय विशिष्ट पहचान प्राधिकरण (यूआईडीएआई) के मुख्य कार्यकारी अधिकारी (सीईओ) पंकज कुमार को जल संसाधन, नदी विकास एवं गंगा कायाकल्प विभाग का सचिव नियुक्त किया गया है। वरिष्ठ नौकरशाह आलोक कुमार को ऊर्जा मंत्रालय का सचिव नियुक्त किया गया है। 1988 बैच के आईएएस अधिकारी कुमार अभी अपने कैडर राज्य उत्तर प्रदेश में काम कर रहे हैं। उन्हें संजीव नंदन सहाय के स्थान पर नियुक्त किया गया है, जो 31 जनवरी को सेवानिवृत्त होने वाले हैं। राजेश कुमार चतुर्वेदी को उर्वरक विभाग का सचिव नियुक्त किया गया है। मध्य प्रदेश कैडर के 1987 बैच के आईएएस अधिकारी चतुर्वेदी अभी रसायन एवं पेट्रो रसायन विभाग के सचिव हैं। आदेश के अनुसार, पर्यटन सचिव योगेंद्र त्रिपाठी उनका स्थान लेंगे। भारतीय विमानपत्तन प्राधिकरण (एएआई) के मौजूदा चेयरमैन अरविंद सिंह को त्रिपाठी के स्थान पर पर्यटन सचिव नियुक्त किया गया है। राष्ट्रीय आपदा प्रबंधन प्राधिकरण के सदस्य सचिव जी वी वेणुगोपाल सरमा को राष्ट्रीय प्राधिकरण, रासायनिक हथियार सम्मेलन के चेयरमैन का पद दिया गया है। तमिलनाडु कैडर के 1987 बैच के आईएएस अधिकारी ओटेम दाई केंद्रीय सतर्कता आयोग के सचिव होंगे। गुजरात कैडर के आईएएस अधिकारी बिद्युत बिहारी स्वैन सूक्ष्म, लघु एवं मध्यम उद्यम मंत्रालय के सचिव होंगे। वह अभी वाणिज्य विभाग के विशेष सचिव हैं। आदेश के अनुसार, गृह मंत्रालय के विशेष सचिव प्रवीण कुमार श्रीवास्तव को सचिव (समन्वय), कैबिनेट सचिवालय के रूप में नियुक्त किया गया है। इसी तरह उर्वरक विभाग में अतिरिक्त सचिव एवं वित्तीय सलाहकार अलका तिवारी को राष्ट्रीय अनुसूचित आयोग का सचिव नियुक्त किया गया है।